মইনুল হোসেনের মৃত্যুতে সুপ্রিম কোর্টের বিচারকাজ আধাবেলা বন্ধ
সাবেক তত্ত্বাবধায়ক সরকারের উপদেষ্টা ও সুপ্রিম কোর্ট আইনজীবী সমিতির সাবেক সভাপতি ব্যারিস্টার মইনুল হোসেনের মৃত্যুতে আপিল বিভাগের বিচারকাজ আধাবেলা বন্ধ রাখার সিদ্ধান্ত হয়েছে।

রোববার বেলা ১১টার পর আপিল বিভাগে দিনের বিচারকাজ আর না চালানোর সিদ্ধান্ত দিয়েছেন প্রধান বিচারপতি ওবায়দুল হাসানসহ পাঁচ বিচারপতি।

সকালে আপিল বিভাগের বিচারকাজ চলাকালে সুপ্রিম কোর্ট আইনজীবী সমিতির সাবেক সম্পাদক রুহুল কুদ্দুস কাজল সুপ্রিম কোর্ট বারের সাবেক সভাপতি ব্যারিস্টার মইনুল হোসেনের মৃত্যুর কথা আদালতকে জানান।

তখন প্রধান বিচারপতি আপিল বিভাগের অন্যান্য বিচারপতিদের সঙ্গে পরামর্শ করে আপিল বিভাগে বেলা ১১টার পর বিচারকাজ বন্ধ থাকবে বলে জানান।

শনিবার সন্ধ্যা ৬টার দিকে ঢাকার এভারকেয়ার হাসপাতালে চিকিৎসাধীন অবস্থায় মারা যান ব্যারিস্টার মইনুল হোসেন। তার বয়স হয়েছিল ৮৩ বছর।

পরিবারের সদস্যরা জানান, আজিমপুর কবরস্থানে তাকে তার বাবা-মায়ের পাশে সমাহিত করা হবে। মরহুমের দ্বিতীয় জানাজা রোববার বাদ জোহর সুপ্রিম কোর্ট প্রাঙ্গণে অনুষ্ঠিত হবে।


সাবেক তত্ত্বাবধায়ক সরকারের উপদেষ্টা ও সুপ্রিম কোর্ট আইনজীবী সমিতির সাবেক সভাপতি ব্যারিস্টার মইনুল হোসেনের মৃত্যুতে আপিল বিভাগের বিচারকাজ আধাবেলা বন্ধ রাখার সিদ্ধান্ত হয়েছে।